Document ID: 32013R1202

EUROPOS PARLAMENTO IR TARYBOS REGLAMENTAS (ES) Nr. 1202/2013
2013 m. lapkričio 20 d.
kuriuo iš dalies keičiamos Tarybos reglamento (EB) Nr. 1215/2009 nuostatos, susijusios su tarifinėmis vyno kvotomis
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Sutartį dėl Europos Sąjungos veikimo, ypač į jos 207 straipsnio 2 dalį,
atsižvelgdami į Europos Komisijos pasiūlymą,
teisėkūros procedūra priimamo akto projektą perdavus nacionaliniams parlamentams,
laikydamiesi įprastos teisėkūros procedūros (1),
kadangi:
(1)
nuo 2000 m. Sąjunga leido be muito į Sąjungos rinką įvežti beveik visus Vakarų Balkanų šalių kilmės produktus. Šiuo metu ši sistema nustatyta Tarybos reglamentu (EB) Nr. 1215/2009 (2);
(2)
visos Vakarų Balkanų šalys naudojasi lengvatinėmis prekybos priemonėmis, įskaitant individualias tarifines kvotas, pagal su tomis šalimis, išskyrus Kosovą (3), sudarytus stabilizacijos ir asociacijos susitarimus arba laikinuosius susitarimus dėl prekybos ir su prekyba susijusių reikalų;
(3)
pagal Reglamentą (EB) Nr. 1215/2009 visiems naudos gavėjams laikantis pirmumo principo nustatyta bendroji 50 000 hl vyno tarifinė kvota, jeigu jie išnaudoja savo individualias tarifines kvotas, numatytas stabilizacijos ir asociacijos susitarimuose ir laikinuosiuose susitarimuose;
(4)
siekiant Kosovo, kuris įrodė gebantis eksportuoti vyną, socialinės ir ekonominės plėtros, būtina jam užtikrinti stabilią galimybę patekti į Sąjungos rinką. Nenustačius individualios tarifinės kvotos, Kosovo vyno gamintojams neužtikrinamas būtinas tikrumas dėl jų vykdomo eksporto;
(5)
tinkama iš Kosovo į Sąjungą eksportuojamam vynui skirti individualią 20 000 hl metinę tarifinę kvotą ir proporcingai nuo 50 000 hl iki 30 000 hl sumažinti visiems naudos gavėjams nustatytą bendrąją metinę tarifinę vyno kvotą;
(6)
individuali tarifinė kvota skiriama panaikinant esamą bendrąją tarifinę kvotą ir nustatant dvi naujas, kurių bendra vertė atitinka panaikintos tarifinės kvotos vertę;
(7)
taip pat tinkama nustatyti mechanizmą, kuriuo išvengiama teisinio netikrumo dėl tarifinių kvotų, kuriomis galima naudotis šio reglamento įsigaliojimo dieną, ir užtikrinti, kad bendra nuolaidų apimtis neviršytų 50 000 hl;
(8)
kadangi bendra nuolaidų apimtis nekeičiama, šis reglamentas neturi įtakos Sąjungos vyno sektoriui. Šis reglamentas taip pat neturi įtakos stabilizacijos ir asociacijos susitarimuose arba laikinuosiuose susitarimuose nustatytoms konkrečioms nuolaidoms;
(9)
šis reglamentas neturi įtakos Sąjungos įsipareigojimams Pasaulio prekybos organizacijoje (PPO) ir pagal jį nereikia atleidimo nuo įsipareigojimų PPO;
(10)
todėl Reglamentas (EB) Nr. 1215/2009 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1215/2009 daliniai pakeitimai
Reglamentas (EB) Nr. 1215/2009 iš dalies keičiamas taip:
1.
7a straipsnio 2 ir 3 dalys pakeičiamos taip:
„2. 7 straipsnyje nurodyti įgaliojimai Komisijai suteikiami penkerių metų laikotarpiui nuo 2013 m. gruodžio 3 d. Likus ne mažiau kaip devyniems mėnesiams iki penkerių metų laikotarpio pabaigos Komisija parengia naudojimosi suteiktais įgaliojimais ataskaitą. Įgaliojimai savaime pratęsiami tokios pačios trukmės laikotarpiams, išskyrus atvejus, kai Europos Parlamentas arba Taryba pareiškia prieštaravimų dėl tokio pratęsimo likus ne mažiau kaip trims mėnesiams iki kiekvieno laikotarpio pabaigos.
3. Europos Parlamentas arba Taryba gali bet kada atšaukti 7 straipsnyje nurodytus deleguotuosius įgaliojimus. Sprendimu dėl įgaliojimų atšaukimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų galiojimui.“;
2.
I priedas pakeičiamas šio reglamento priede pateiktu tekstu.
2 straipsnis
Pereinamojo laikotarpio priemonės
Nuo 2013 m. gruodžio 3 d. iki 2013 m. gruodžio 31 d. taikomos šios pereinamojo laikotarpio priemonės:
1.
2013 m. gruodžio 3 d., naujoms tarifinėms kvotoms, kurių eilės numeriai 09.1530 ir 09.1560, proporcingai tenka tarifinės kvotos 09.1515 balansas:
a)
Pradinis tarifinės kvotos 09.1530 dydis apskaičiuojamas pagal šią formulę:
0,6 x tarifinės kvotos 09.1515 balansas 2013 m. gruodžio 3 d.
b)
Pradinis tarifinės kvotos 09.1560 dydis apskaičiuojamas pagal šią formulę:
0,4 x tarifinės kvotos 09.1515 balansas 2013 m. gruodžio 3 d.
c)
Abu pradiniai dydžiai suapvalinami iki viso vieneto (hektolitro).
2.
Nepaskirtų tarifinių kvotų prašymai, susiję su tarifine kvota 09.1515, atitinkamai perkeliami tarifinėms kvotoms 09.1530 ir 09.1560 pagal vyno kilmę.
3 straipsnis
Įsigaliojimas
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Strasbūre 2013 m. lapkričio 20 d.

Labels: 3
17
18